PLAN FOR CULTURE

Nina Đurđević: "Samo(s)mislena"
2024-10-07 19:00 - 2024-10-31 20:00 (Europe/Zagreb) | Galerija Spot, Ulica Gjure Čanića 6, Zagreb, 10000 Zagreb, Croatia (Local Name: Hrvatska)
Galerija Spot i Ured za fotografiju pozivaju na otvorenje izložbe Samo(s)mislena umjetnice Nine Đurđević, koje će se održati u ponedjeljak, 7. 10., s početkom u 19:00 sati u Galeriji Spot na adresi Čanićeva 6, Zagreb. Prilikom otvorenja izložbe zakazano je vodstvo i razgovor s autoricom, a radionica izražavanja putem medija fotografije i poezije održat će se u četvrtak, 24. 10., u 19:00 sati u Galeriji Spot kao dio popratnog programa. Izložba ostaje otvorena do 31. 10. 2024.
Iz predgovora Vlatke Valentić:
“(…) Spontano, bez tračka pretencioznosti, Nina Đurđević od 2021. povremenim javljanjima na Facebooku gradi osebujnu tekstualnu i slikovnu poetiku. U objavama koje ostaju u sjenovitoj zoni između očitovanja i obraćanja govori o stvarima koje je ushićuju ili muče, pokazuje što u svakodnevici vidi i promatra. Bilježi svojevrstan podsjetnik, „da se poprati”, ali i da nešto otpusti, „izbaci iz sebe”, u mrežu u kojoj svi govorimo – ako ne šutimo – u prazno i u puno u isti mah.
U taj ambivalentni javni prostor Nina ulazi s onim osobnim koje nije privatno, anegdotalnim u kojem se prelijeva univerzalno. Slika koju hvata priručnom kamerom redovito plijeni jednako kao njezini profesionalni radovi. Gdje prestaje intuicija i počinje vještina, gdje se vještina pretvara u umijeće, umijeće u umjetnost? Tekst nas pak fascinira obrnuto: sirovom krhkosti krajnje oslobođena jezika koji odbija kompromis s hrvatskim standardom i kaže što misli onako kako misli, u letu. Iskrzan, grbav, poetičan, izmišlja riječi, iznenađuje sintagmama i sintaktičkim iščašenjima. Autorica ne zazire ni od opširnosti ni od neočekivanih prečica, izgovara sva svoja kolebanja u formi („jel ljepost ili lijepost jer znam da je ljepota”) i zebnje o sadržaju: „znam da su ove moje pisarije ponekad sladunjave/ možda čak i bljutave/ nadobudne (…)”

Popratni program:

Vodstvo izložbom i razgovor s autoricom, 7. 10. 2024., 19:30, Galerija Spot
Radionica izražavanja putem medija fotografije i poezije, 24. 10. 2024., 19:00, Galerija Spot

Trajanje izložbe:

7.–31. 10. 2024.

Realizacija izložbe i rad Ureda za fotografiju omogućeni su sredstvima Ministarstva kulture i medija RH, Grada Zagreba i Zaklade Kultura nova.

Tutek, Habjan, Lukač: DISPOZICIJA 2024_ dijagram dijaloga / ARHITEKTURA _FILM _PLES
2024-11-03 19:00 | Galerija Modulor, Park Stara Trešnjevka 1, Zagreb, Grad Zagreb, 10000, Croatia (Local Name: Hrvatska)
Istraživanje kroz projekt DISPOZICIJA _dijagram dijaloga započelo je u 2020. godini kao dio eksperimentalne interdisciplinarne suradnje arhitektica Ivane Tutek i Bernarde Lukač s pjesnikom i multimedijalnim umjetnikom Stanislavom Habjanom na različitim projektima: arhitektonskim projektima i realizacijama, radionicama sa studentima Arhitektonskog fakulteta, kao i izložbama /Galerija Modulor 2020., 2023., Atelijeri Žitnjak 2022., Galerija SC 2024./, izvedbama i publikacijama vezanim uz izvođenje projekta koji se od 2022. godine provodi kao dio institucionalnog istraživanja na Arhitektonskom fakultetu u Zagrebu. Projekt Dispozicija istražuje i prikazuje kretanje od arhitekture prema drugim umjetnostima i obratno (arhitektura, dizajn, literatura, poezija, glazba, film, ples, performans itd.) kroz apstraktne kompozicijske dijagrame koji se prezentiraju na izložbama, i u publikacijama ili kroz izvedbenu formu. Takvi procesni kompozicijski modeli prisutni u strukturi i oblikovanju bilo kojeg umjetničkog djela omogućavaju komunikaciju između umjetničkih medija, ali i umjetničkih, znanstvenih i tehničkih disciplina u cjelini, pri tom se transformirajući i nadograđujući osnovnu strukturu u domeni novog medija – nadosjetilni dijagrami koji spajaju naizgled nespojivo.
Koncept izlaganja:
Izložba /3.11.-10.11./ je zamišljena u dva dijela: kao uvod i zaključak radionice studenata /25.-30.10.2024./ preddiplomskog studija arhitekture Arhitektonskog fakulteta Sveučilišta u Zagrebu.
Uvodni dio je izložba autora radionice /I. Tutek, B. Lukač i S. Habjan/, a završni dio je izložba radova sa radionice studenata arhitekture. Izložbe se međusobno nadopunjuju i formiraju tematsku cjelinu.
Uz otvaranje izložbe /3.11.2024. > 18h/ predviđa se glazbeno-plesni performans umjetničkog kolektiva Car je gol.
Studenti treće godine preddiplomskog studija Arhitektonskog fakulteta u okviru prostora galerije Modulor projektiraju kompozicijski dijagram događanja – apstraktni mehanizam koji aktivira zadani segment ili cijeli prostor na odabrani željeni način /prostorni konstrukt za odabranu plesnu koreografiju uz muzičku temu s tekstom/: tema je prostor plesa, arhitektura iza pokreta u prostoru.
DIJAGRAM /grč. diagramma/ – nacrt, grafikon, skica, shema, mapa, simbol, graf, slika, pictogram… /dispozicija – UREĐAJ; MAŠINA /DISPOSITIF; DEVICE/ – „uređaj koji razmješta ili postavlja u određeni red“: sistem, mehanizam, kriterij, logika, norma, strategija, apstraktna mapa… prostorno-vremenska apstraktna mašina – rutina izvođenja nije jasno definirana već dijagram kreativno sudjeluje u stvaranju radnje.
Važna je razlika između dvije opne gdje se proteže naš svijet: prva opna /realni svijet/ i druga opna /meta-svijet ideja i apstraktnih značenja/. Prva opna je koža Zemlje, a druga koža je dijagramatska inskripcija na prvu opnu. Ponašanje svake opne utječe na onu drugu i izaziva određenu reakciju. U metaprostoru dijagramatski modeli stvaraju stabilnost u vremenu i kontinuitet između različitih pozicija. To je otvoreni prostor dijaloga znanosti i raznih vrsta umjetnosti.
Tema je prostor u pokretu, arhitektura iza plesne koreografije na određenu glazbenu temu s poetskim tekstom. Metodom kreativnog procesa prevođenja plesnog pokreta unutar filmskog kadra /koji odgovara na glazbenu temu i poetski tekst u podlozi/ u grafički prikaz te odmicanjem od primarnog medija omogućava se iskorak u novu slobodu stvaranja prostorne forme. Plesna koreografija vodi nas do vizualne / grafičke kompozicije, a sve se oslanja isključivo na apstrakciju /procesni apstraktni grafički modeli/.

KRATKI CV AUTORA_
Stanislav Habjan, pisac i multimedijski umjetnik; koristi se tekstom, fotografijom, grafičkim dizajnom, performansom, glazbom. Autor je šest knjiga proze, dvije knjige pjesama, nekoliko slikovnica i grafičkih mapa. Svoje izložbe koncipira kao interaktivne ambijente u kojima boravi kao kustos i domaćin, autor i lik. Kao alternativni predavač, sa svojom Liter-art-urom, neškolskim satom o knjigama gostuje u gimnazijama, galerijama i knjižnicama. Od 2019. nastupa s umjetničkim kolektivom Car je gol, za koji piše scenarije i pjesme.
Bernarda Lukač, mag.ing.arch. /Atelier Minerva/ sudjeluje na brojnim izložbama, radionicama, publikacijama i arhitektonsko-urbanističkim projektima. Bavi se grafičkim dizajnom, na glazbenoj sceni djeluje u sklopu post-punk sastava DDR.
Ivana Tutek, izv.prof.art.dr.sc., arhitektica /Arhitektonski fakultet Sveučilišta u Zagrebu, Kabinet za crtanje i plastično oblikovanje/, radi u nastavi, surađuje na arhitektonsko-urbanističkim projektima i znanstveno-stručnim studijama, izložbama, radionicama i publikacijama te istražuje i projektira kompozicijske dijagrame /Atelier Minerva/.
